
MÁV GÉP Kft. 

ügyvezető igazgató
Budapest
Kőér u. 2.

1103

Tisztelt Ügyvezető Igazgató Úr!
A MÁVGÉP és a MÁV FKG Kft-t erőforrásainak összevonása tárgyában készített javaslatukat megkaptuk, a témában kialakult véleményünket az alábbiakban foglaljuk össze.
Előzmények
A 2004-2005-ben a MÁV pályavasúti szervezetéből a tervezhető pálya karbantartási és felújítási tevékenység MÁVGÉP és MÁV FKG Kft-be szervezése után, a két cég  „összevonásának” elképzelése napjainkban már nem új. Az ezzel kapcsolatos alapítói szándékot jól mutatja, hogy a két cég közös ügyvezető igazgatói pozíciójának megpályáztatására már több mint egy évvel ezelőtt sor került. 

Ahhoz képest, hogy részben az alapító és tulajdonos már több mint egy éve tisztában van az összevonás szándékával, majd a pályázat elbírálása után felállt közös társasági vezetés több hónapon keresztül a megküldött előterjesztés megalapozásával foglalatoskodott, az előterjesztés tartalmilag szegényes. 

Ennek két oka lehet: vagy valóban ennyire tellett az intézkedés előkészítése során, vagy a szakszervezeti véleményezés céljából egy tartalmilag lerövidített, lebutított, összefüggéseiben problematikus verzió került átadásra. 

Ilyen benyomásunk más előterjesztések véleményezésével kapcsolatban is volt már, ez a mostani helyzet csak megerősíti korábbi hasonló feltevésünket. 

A helyzetfeltárás hiányosságai
Álláspontunk szerint a megküldött előterjesztés nem tárgyalja elég mélyen a társaságok létrehozásának előzményeit, annak körülményeit, illetve az azóta kialakított/kult gyakorlat következményeit. Ezek részletes vizsgálata, elemzése azért lenne feltétlen szükséges, mert az alapos és részletes helyzetelemzés, az ok, okozati 
összefüggések feltárása adhat csak megfelelő alapot a megfelelő intézkedések, szervezeti, működési átalakítás lépéseinek kiválasztásához. 

A társaságok tevékenységének egykori kibővítése során, sajnálatos módon, a pályavasúti szervezeten belüli „másodrangú” erőforrások kerültek kiszervezésre a fenti cégekhez. Ez vonatkozik a cégekbe apportált egyes rendkívül elavult gépekre, berendezésekre és az emberi erőforrásokra is.
Példaként említhetjük, hogy tömegesen szerveztek ki e cégekhez gépkocsivezető munkakörben foglalkoztatott, és tartósan beteg, csökkent munkaképességű kollégákat, akinek hatékony foglalkoztatása nem volt biztosítható. A jól képzett szakmunkások és a középvezetői réteg a pályavasútnál maradt, miközben ezekre a szakemberekre a társaságoknál középvezetőként, munkavezetőként égető szükség lett volna. Nem volt véletlen az a tény, hogy az említett gépeket, eszközöket a pályavasút a valódi értékét meghaladó áron számolta fel a hivatkozott cégek felé, amivel jelentős többletbevételre tett szert.
Összességében úgy értékeljük, hogy a kiszervezés során, a pályavasút szervezetéből, elsősorban a veszteségforrásokat szervezték ki. Erre utal a kiszervezések utáni időszakban a pályavasútnál képződött, nem tervezett rendkívüli mértékű pénzügyi megtakarítás.
Az előterjesztés részben utal a cégek a MÁV csoport cégei közötti, a pályavasúttal, és a MÁV más szervezeti egységei kapcsolatrendszerének ellentmondásaira, ezek az elemzések azonban nem elég mélyek és nem tárnak fel valódi ok, okozati összefüggéseket.
Az alábbiakban csak jelzésszerűen utalunk néhány jellemző ellentmondásra:
· A társaságok működését illetően nincs egyértelmű kritériumrendszer arra vonatkozóan, hogy a MÁV tulajdonú cégeknek a nyereségességre, vagy az adott munkákra rendelkezésre álló pénzösszeg naturáliák szempontjából történő leghatékonyabb felhasználására kell-e törekedni?

 A két szempont egyszerre nem teljesíthető, el kell dönteni, hogy az adott  helyzetben a tulajdonos vagy a megrendelő pozíciójából megfogalmazott   követelményeknek kell megfelelni. 

Ebből következik, ha a társaságok gazdálkodása során nem képződik megfelelő nyereség, akkor nem lesznek képesek sem a gépek, berendezések, sem pedig a humánerőforrás megtartására, megújítására. 

· Az anyag ugyan hivatkozik a társaságok tevékenységéből, a pályafenntartásból adódó szezonalitásra, ez a szezonalitás azonban nem az évszakokból adódó munkáltatási körülményekre vonatozik csupán, hanem a MÁV-csoport tervezési és finanszírozási „ciklikusságából” adódó „szezonalitás” következményeivel is számolni kell. Ennek következtében a társaságok sokszor előzetes szerződések, és relatívan biztos finanszírozási háttér nélkül is kénytelenek az évszakokhoz igazodóan a munkákat megkezdeni, elvégezni. Gyakori, hogy a társaságok a szükséges finanszírozási háttér nélkül kezdenek adott munkához, aminek ellenértékét a megrendelő, csak késedelemmel fizeti meg. Ezzel a MÁV pályavasút számára hiteleznek, kamatmentesen, miközben ellenkező esetben a MÁV Zrt. jelentős kamatfelárat számít fel.  
· A pályavasúttal történő előzetes keretszerződések megkötése során a társaságok számára olyan előnytelen, és sokszor rugalmatlan feltételek mellett kénytelenek megállapodni a megrendelővel, ami a társaságok eredményes gazdálkodását ellehetetleníti. A több évre előre kialkudott árakban a társaságok nem képesek az idő előrehaladásával a növekvő – legalább infláció követő -költségeket, illetve az adott feltételek, munkakörülmények változásából adódó - pl. éjszakai vágányzár, koncentrált munkavégzés – többlet költségeit elismertetni. Ez az egyik komoly veszteségforrás.
· A társaságok kötelesek a szakanyagok beszerzése során igénybe venni a MÁV csoport anyagbeszerzési szolgáltatásait. A szolgáltatás minősége, rendelkezésre állása sok problémát vet fel. A beszerzési késedelmek akadályozzák a társaság munkáját, ám ez ebből fakadó károkért a TÁSZ semmilyen felelősséget nem vállal. Ha a társaság saját érdekében úi. hogy munkáltatni tudjon, „társasági” erőforrást használ fel, a tulajdonos kamatot számít fel. Ez a hozzáállás elfogadhatatlan a MÁV Zrt részéről.    
A fenti kérdések részletes tárgyalására azért is szükség van, mert ismereteink szerint sem a társaságok megalapítása, sem a tevékenységek kibővítése nyomán, nem került sor olyan jellegű utóvizsgálatra, amely a társaságok alapításakor kitűzött MÁV csoportszintű hatékonyság javulás mértékét értékelte volna. Ez annál is inkább szükséges lett volna, mert álláspontunk szerint a MÁV által alapított társaságok alapítását nem követte olyan MÁV-csoport szintű hatékonyságjavulás, amit az alapításkor elvártak, feltételeztek.
A hatékonyságjavulás egyetlen pont esetén teljesült, hogy a munkavállalók bérezésének színvonala. A társaságok megalapítása óta eltelt időszakban az ott foglalkoztatottak bérezése jelentős mértékben elmaradt a MÁV Zrt-nél foglalkoztatott, hasonló képzettségű és tevékenységet végző kollegáiktól. Ezt a tényt az anyag is közvetve elismeri, amikor a tevékenység MÁV szervezetébe történő visszaintegrálása esetén, többletköltségként veszi figyelembe a MÁV-hoz visszakerülő munkavállalók növekvő bér, és béren kívüli juttatást finanszírozó költségét.

Hiányoljuk, hogy az előterjesztéshez nem mellékelték azokat a különböző szakszolgálatok által megfogalmazott véleményeket, amelyeknek kikérését az előterjesztés második oldalán felsorolták. Különösen kíváncsiak lettünk volna a pénzügyi igazgató, a portfolió-gazdálkodási igazgató véleményére és érdeklődéssel vártuk volna a stratégiai és a kontrolling igazgató, és a belsőellenőrzési főosztályvezető előterjesztésre érkezett véleményét is. Ez a tény csak megerősít bennünket, hogy csak töredékes előterjesztést küldtek szakszervezetünk részére. 
A bemutatott alternatívákról 
Az előterjesztés megoldási javaslatai között igazán két érvényes lehetőség marad:

· visszaszervezés a Pályavasúti Üzletágba,

· a két társaság összevonása.

Ez utóbbi lehetőség között ismét választani lehet a beolvadással történő és a kötelmi jog alapján történő összevonás lehetőségei között. Értelmezésünk szerint a két verzió alkalmazása között alapvetően pénzügyi elszámolási különbségek vannak. 
Ahhoz, hogy a két említett verzió közötti különbséggel kapcsolatban érdemi véleményt tudjunk mondani, azt kérjük az előterjesztőtől, hogy adjon egy rövid összefoglalást a tekintetben, hogy milyen eltérések adódnak a két esetben a társaság jogi, pénzügyi, munkajogi és a munkavállalókat érintő egyéb vonatkozásokban. 
A lehetséges megoldások között álláspontunk szerint az alapján kell dönteni, hogy a két társaság által eddig végzett tevékenységet milyen feltételek mentén kívánjuk a továbbiakban végezni. Amennyiben az elvárás az, hogy a tevékenységet a Pályavasúti Üzletág vezérletével úgy hajtsák végre, hogy az adott pénzügyi lehetőség keretei között, naturáliákban minél több pálya-felújítási munkát végezzenek el, akkor álláspontunk szerint a tevékenységet vissza kell szervezni a MÁV Zrt. Pályavasúti Üzletágába.

Ez esetben a jelenleg független két társaság teljes kapacitása a Pályavasúti Üzletág szervezeti egységévé válik, az erőforrások felhasználásáról, azok költségeiről, a kapacitások optimális kihasználásáról, működtetéséről a Pályavasúti Üzletág saját szervezeti keretein belül önállóan dönthet, gazdálkodhat. 
Ha a tevékenységet továbbra is önálló társaságban kívánjuk végeztetni, akkor a Pályavasúti Üzletágnak, mint megrendelőnek három lépéssel hátrább kell lépnie, fel kell hagynia a tevékenység direkt operatív, kézi vezérléssel, és kizárólag szerződéses alapon, a tisztességes nyereség elszámolása melletti üzleti kapcsolatot kell kialakítani. Ezzel egy időben ugyanakkor a tulajdonosi, alapítói felelősség azonos szinten, vagy még intenzívebben kell, hogy érvényesüljön!!!
Magunk részéről ez utóbbi kialakításának lehetőségében kétségeink vannak, ezért alapvetően az első verziót, a MÁV szervezetébe történő visszaillesztést támogatjuk. 

Az új társaság jövőjéről
Az anyagban bemutatott lehetséges döntési alternatívák mellett hiányoljuk annak az új társaság jövője szempontjából meghatározó, a MÁV csoporton belüli kapcsolati, szabályozási és pénzügyi háttérnek a bemutatását, amelynek stabil, kiszámítható, jól tervezhető, nyereséges működése alapvetően határozza meg mind a tevékenység, mind a döntéstől függő társaság jövőjét, életképességét.
Ha ezeket az összevonással egy időben nem tekintjük át, és nem szüntetjük meg azokat az okokat, amelyek a jelenlegi helyzet kialakulásához vezettek, akkor semmit sem tettünk! Ha a veszteségforrásokat nem azonosítjuk, és iktatjuk ki azokat, akkor néhány év múlva hasonló helyzet alakulhat ki.  

Meghatározó a pénzügyi és finanszírozási háttér, amely a MÁV pályavasút megrendelés-állományának hosszú távú alakulását biztosítja. A szakszervezetek szempontjából ez a foglalkoztatás hosszú távú biztonságának kérdését jelenti. Abban vagyunk érdekeltek, hogy a társaság munkavállalóinak foglalkoztatása kiegyensúlyozott és stabil legyen.
Ennek feltétele, hogy a MÁV részéről a megrendelések időben, jól tervezhető módon és kiegyensúlyozott finanszírozási háttérrel valósuljanak meg. A szerződésekben a tevékenységének valódi, költségeit elismerő, a fejlesztésekhez szükséges forrásokat kitermelő, és tisztességes nyereséghányadot tartalmazó, feltételeket kell rögzíteni. Ez az új cég kiegyensúlyozott működéséhez elengedhetetlen. 

A vasúti pályák jelenlegi műszaki állapota mellett a két társaság összevonása esetén sem rendelkezik akkora pálya-karbantartási és felújítási kapacitásokkal, amilyenre a megfelelő vasúti szolgáltatási színvonal biztosításához szükség lenne. Ebben a helyzetben értelmetlennek látjuk azt a megoldást, hogy az évenkénti pénzügyi „húzd meg, ereszd meg” finanszírozási lehetőségek mentén a visszatérő létszámleépítések, majd határozott idejű munkaszerződés melletti felvételek és túlzott alvállalkozó szereplők bevonásával igyekezzünk alkalmazkodni a valós igényekhez és a kiszámíthatatlan finanszírozáshoz. Világos, kiszámítható jövőkép kell.
A munkavállalók helyzete
A tervezet általában nem fordít kellő hangsúlyt, a munkavállalókat érintő várható következményekre.
A fentiekben már említést tettünk arról, hogy a tevékenység társaságokba való szervezésének egyetlen költségtakarékos eleme, a munkavállalók bérköltségével kapcsolatos megtakarítás. Általánosságban is megállapítható, hogy a társaságoknál foglalkoztatott munkavállalók bérszínvonala azonos tevékenység és szakképzettség esetén is alacsonyabb a MÁV Zrt-nél foglalkoztatott kollegákhoz képest. 
Emellett a MÁVGÉP és a MÁV KFG Kft-hez kihelyezett kollegák tekintetében komoly bérkülönbségek voltak amiatt, hogy a kihelyezés feltételei nem voltak azonosak. Ennek oka egyrészt, hogy a MÁV szervezetében is már meg voltak azok a területi bérfeszültségek, amelyeket a kollegák vittek magukkal az új társaságba, illetve, hogy a MÁVGÉP Kft-hez áthelyezett kollegák bizonyos körei megkapták azt a 10 %-os kihelyezési pótlékot, amelyet más kollégák nem kaptak meg. Ezt a bérfeszültséget az adott társaságoknál igyekeztünk ugyan csökkenteni, de tekintettel az erre fordítható társasági erőforrások korlátozottságára, ez a probléma máig megoldatlan. 

Azt javasoljuk tehát, hogy az új társaság létrehozása során, a fent említett bérfeszültségeket mindenképpen kezelni kell. 

A tárgyban általános észrevételünk, hogy az új társaságban mind a bérezés és a béren kívüli juttatás, mind az új Kollektív Szerződés kialakítása során azt a közös célt tartjuk célszerűnek követni, hogy az új, immár közös szabályokat közelíteni kell a MÁV Zrt. Kollektív Szerződésének előírásaihoz. 

Álláspontunk szerint a tevékenységet egy lépésben a MÁV Zrt. szervezetébe kellene integrálni, ami megoldaná a véleményezésünkben korábban említett ellentmondások jelentős részét. Azt látjuk azonban, hogy a döntés inkább a közös társasági működés irányába mutat azzal, hogy a tevékenység MÁV Zrt-be való integrálását egy későbbi időpontban tartja megvalósíthatónak. Javasoljuk, hogy az előterjesztés egészüljön egy új javaslattal, ami a két lépcsőben történő visszaszervezést jelentené, ami első lépésben a közös cég kialakítását, második lépésben – záros határidővel – a pályavasúti szervezetbe való visszaintegrálást írná elő.  
Ezzel függ össze a javaslatunk, hogy a későbbi MÁV-ba való visszaszervezés költségeit minél inkább minimalizáljuk, mind a juttatásokban, mind a Kollektív Szerződés tartalmában közelítsük azokat a pályavasúti szervezetnél felmerülő jelenleg „beárazható” költségekhez. 

A részleteket illetően álláspontunk szerint a munkavállalók szempontjából a jogutódlással történő megoldást tartjuk járható útnak. Ez azt jelenti, hogy az egyéni munkaszerződések változatlan módon érvényben maradnak. Csak a munkáltató megnevezése, adott esetben a jogkörgyakorló személye változhat. Az átalakítással kapcsolatban a munkavállalók javadalmazása nem csökkenhet. 

A munkáltatási feltételeivel, gyakorlatával kapcsolatban mindkét társaság esetében komoly problémákat tapasztalunk. Egyes ügyekben jelenleg is komoly vitáink vannak a munkáltatóval.
Azt javasoljuk, hogy ezeket a problémákat közösen vegyük sorra és az új Kollektív Szerződés előkészítése során ezeket a kérdéseket részleteiben, az eljárásokat, az alkalmazandó bizonylatok tartalmi, formai elemeit is szabályozva alakítsunk ki olyan egységes gyakorlatot, amely egyértelművé teszi és megkönnyíti mind a helyi munkáltató, mind a munkavállalók helyzetét. 

Csak jelzésszerűen utalva néhány ezek közül:
· a már említett bérfeszültségek kezelése,

· egységes béren kívüli juttatási rendszer kialakítása,

· a munkarendek, munkaidő keretek egységes szabályozása,

· a munkaidő beosztások kialakítása, kezelése, tájékoztatás,

· a kiadott munkaidő-beosztástól eltérő foglalkoztatás részletes szabályozása, bizonylatolása,

· az átvezénylési díj bevezetése,

· a rendkívüli munkavégzés elszámolása,
· a kiküldetési díj bevezetése, elszámolásában egységes gyakorlat kialakítása.
A fenti kérdéseket tartjuk a jelenlegi helyzetben neuralgikusnak, ezeket újra kell szabályozni az új Kollektív Szerződés kialakítása során. 

Egyebek
A véleményezésünk befejezése előtt mindenképpen szükségesnek tartjuk néhány személyi jellegű megjegyzést tenni.
A pályavasúti szervezet több személlyel is reprezentálja magát részben előkészítőként, részben előterjesztőként, a tervezettel kapcsolatban. A pályavasút ugyanakkor rendkívüli módon érdekelt az új szervezeti egység kialakításának kérdésében, hiszen kettőjük között a későbbiekben megrendelő – teljesítő viszony alakul ki. Ez a helyzet a jelenlegi társaságokat illetően ma is így van. 
Jogosan vethető fel az összeférhetetlenség kérdése, hogy ugyanis a pályavasút prominens személyiségei tulajdonosi?, alapítói?, minőségükben komoly szerepet töltenek be a szakmai anyag előkészítésében, előterjesztésében, ugyanakkor a döntés megszületése után megrendelőként komoly érdekük fűződi majd ahhoz, hogy milyen döntés születik. Ez számunkra felveti az összeférhetetlenség kérdését.
Tudomásunk szerint az előterjesztést jegyző jó néhány személy már a korábbi kiszervezések előkészítése kapcsán is érintett volt. A jelen előterjesztésben érintett kollegák különböző vezetői beosztásokban már a kétezres évek elején részt vettek annak a koncepciónak és részletes tervnek a kidolgozásában, aminek nyomán a MÁVGÉP és a MÁV FKG Kft-k létrejöttek, illetve további tevékenységeket adtak át szervezeteiknek. 
Felvetődik, hogy ez a fajta személyi összefonódás nem akadálya-e a valós, részletes helyzetfeltárás elkészítésének, amelyet a véleményezés részletes kifejtésében hiányoltunk. Azt gondolom, célszerű lett volna az új előterjesztés előkészítésébe olyan „független” személyeket bevonni akár a pályavasút, akár más vasúti szervezetek /belső ellenőrzés, kontrolling, portfóliókezelés/ részéről, akik nem vettek részt a jelenlegi diszfunkcionális működést mutató egykori kiszervezések előkészítésében. 

Ebben a tekintetben nem kívánjuk a személyes felelősség kérdésének jelenlegi felvetését, de összeférhetetlenségi észrevételünket fenntartjuk, és a választott megoldást nem tartjuk elegánsnak. 
Összefoglalva
A megküldött anyagot sok tekintetben szegényesnek, más összefüggésben viszonyt túl részletesnek érezzük, ebben a formában igazán nem tartjuk alkalmasnak jó döntés meghozatalára. (Bár úgy tudjuk, a jó vezető kevés információból is képes jól dönteni, más, a teljes információ birtokában sem feltétlenül dönt jól.) 

A döntés előkészítésben, az anyagban bemutatott helyzetfeltárást rövidnek, kellően meg nem alapozottnak érezzük, úgy értékeljük, hogy a helyzetfeltárás során nem ástak elég mélyre - akár MÁV pályavasúton belüli informális kapcsolatok feltérképezésében – ahhoz, hogy a valós helyzet ismeretében dönthessenek. Ez komoly kockázat. 
Az anyag tartalmaz ugyan sok-sok részletes információt, azonban ezeknél fontosabbnak tartanánk, olyan elvi döntések meghozatalát és mérföldkövek elhelyezését, amelyeket fix pontként kezelve, meghatározhatók lennének a létrehozni tervezett új társaság működésének feltételei, a megrendelő és szervezeti egységei és az új társaság kapcsolatában.

Mindezek hiányában azt gondoljuk, hogy az új társaság működési feltételei az összevonástól önmagában nem fognak változni, és azok az elvárt előnyök, amelyek az új társaság működésével kapcsolatban várakozásokat ébresztenek, nem valósulhatnak meg. 

Ezzel kapcsolatban azt javasoljuk, hogy a MÁV csoport általános stratégiájával foglalkozó munkacsoport tekintse át ezt az anyagot – hiszen a kérdésekkel foglalkozó vezetői kör tagjaiban valószínű személyi átfedések is vannak – és egészítsék ki az előterjesztést azokkal a stratégiai döntést igénylő elemekkel, amelyeket az előterjesztésből hiányolunk.

Azt gondoljuk, hogy ezekkel a döntésekkel, és a döntésekből adódó kiegészítésekkel jelentősen lehet javítani az előterjesztést. 

Budapest, 2010. december 2.

